Pernille Sams (KF), 2001-01-23:
Det her lovforslag er noget af en moppedreng.
Det gør såmænd ikke noget, at værket er omfangsrigt, men i disse tider, hvor der er meget fokus på lovkvalitet, så forekommer det noget besynderligt, at man ikke har kunnet udforme lovforslaget mere læsevenligt.
Der er bunker af henvisninger og indskudte sætninger, som gør, at det er unødig kompliceret at læse forslaget og dermed selvfølgelig også unødig kompliceret at sætte sig ind i det for de kommende brugere.
Selve princippet med at samle alle de relevante bestemmelser i samme lov er vældig god.
Det er i sig selv en hjælp, at bestemmelserne er samlet, og vi synes også, man har valgt en udmærket rimelig logisk opbygning ved at inddele virksomhederne i de fire kategorier, A-, B- C- og D-virksomheder, så den enkelte virksomhed rimelig nemt vil kunne manøvrere sig hen til de bestemmelser, der gælder for den pågældende.
Ministeriet har foretaget et snit og har indbygget en del af de omdiskuterede bestemmelser i forslaget.
Umiddelbart ville vi have lagt snittet en anelse anderledes, men inden jeg fremlægger vores egentlige ønsker om ændringer, vil vi gerne have mulighed for at stille en række opklarende spørgsmål under udvalgsarbejdet for at få en række af detaljerne belyst mere præcist, end det hidtil har kunnet ladet sig gøre.
Der er kommet en lang række konkrete indvendinger fra forskellige høringsberettigede organisationer.
Det virker umiddelbart ikke, som om regeringen har været ret lydhør over for selv udmærkede og helt saglige indvendinger, da man færdiggjorde forslaget.
En del af indvendingerne ønsker vi i hvert fald nærmere belyst under udvalgsarbejdet, idet det er et meget stort og komplekst område, vi nu opstiller nye spilleregler for.
herinde, der skal til for at gøre det ordentligt, så reglerne bliver gode, og de bliver enkle og let anvendelige for virksomhederne i praksis.
Og derfor er det også udmærket, at lovforslagene er fremsat nu, så vi har god tid til at få gennemarbejdet dem ordentligt, inden de skal tredjebehandles.
Vi har bl.a. spørgsmål til, hvorfor der skal foreligge skriftlig ledelsesberetning i et lille selskab, hvis der kun er én ejer.
For det kan i hvert fald ikke være på grund af aktionærernes informationsniveau.
Vi har spørgsmål til den foreslåede lempelse i regnskabspligten for personligt ejede firmaer.
Vi har spørgsmål til, hvilke værdier de forskellige andre aktiver, som nu skal inddrages, skal opgøres til.
Er der f.eks. aktiver, der nu skal opskrives økonomisk i forhold til tidligere, så der måske kunne komme til at ligge en skjult skatteforhøjelse i de nye regler?
Vi vil meget gerne vide det her på forhånd.
Nu har vi jo fået en ny erhvervsminister, så man ved jo aldrig.
Vi har spørgsmål til indholdet om de værdibaserede regnskabsprincipper, som man nærmer sig nu, hvor det vil være vigtigt at sikre en objektivitet og hindre en vilkårlighed, som nemt kan opstå, og der er flere spørgsmål.
Jeg er såmænd ikke sikker på, at vi er uenige med regeringen, men vi vil i hvert fald meget gerne være sikre på, at der er taget de hensyn, som vi mener er rigtige og nødvendige.
Derfor kan jeg ikke komme det tættere i dag end at give vores tilsagn om et konstruktivt udvalgsarbejde.